Source: https://domov.sme.sk/c/5268227/fruni-sa-moze-vo-stvrtok-dostat-na-slobodu.html
Timestamp: 2017-09-19 20:59:31+00:00

Document:
Fruni sa môže vo štvrtok dostať na slobodu - domov.sme.sk
Fruni sa môže vo štvrtok dostať na slobodu
Bývalý šéf nebankových subjektov Horizont Slovakia a BMG Invest si odsedel dve tretiny z 11,5-ročného trestu. Okresný súd ho podmienečne prepustil. Po sťažnosti prokurátora o jeho možnom prepustení rozhodne Krajský súd v Trenčíne.
3. mar 2010 o 12:38 SITA
TRENČÍN. Bývalý šéf nebankových subjektov Horizont Slovakia a BMG Invest Vladimír Fruni (57) sa môže vo štvrtok dostať na slobodu. Krajský súd v Trenčíne bude ráno na neverejnom zasadnutí rozhodovať o jeho podmienečnom prepustení. Trenčiansky okresný súd ešte v januári Fruniho prepustil, keď si vrátane väzby odsedel dve tretiny z 11,5-ročného trestu. Prokurátor však zahlásil sťažnosť a tak o jeho prepustení či zotrvaní vo väzení rozhodne odvolací súd.
Najvyšší súd Fruniho odsúdil v máji 2007, vo väzbe je už od marca 2002. Trenčianska väznica, kde si Fruni po srdcovom infarkte odpykáva svoj trest, odporučila podmienečné prepustenie. Fruni v žiadosti o prepustenie uviedol, že sa aktívne zúčastňoval na procese resocializácie, polepšil sa a doterajší trest splnil svoj spoločenský účel. Súd mu dal za pravdu a uznal Fruniho polepšenie. Ten sa podľa vlastných slov chce vrátiť do Košíc do bytu jeho manželky a žiť riadny život. Okresný súd mu dal päťročnú podmienku.
Fruni bol podľa rozsudku spoluzodpovedný za nevyplatenie vkladov tisícov klientov nebankoviek v objeme vyše 14 miliárd korún (464 714 864 €). Činnosť Horizontu Slovakia a BMG Invest bolo podľa súdu možné jednoznačne charakterizovať ako pyramídovú hru s tým, že klientov nevyplácali zo zisku subjektov, ale z budúcich vkladov.

References: súd 
 súd 
 súd 
 súd 
 súd 
 Súd 
 súd